- Jeg er da lettet, lyder det fra Liselotte Lynge Jensen, der er spidskandidat for Dansk Folkeparti i Vesthimmerlands Kommune. I sidste uge blev hun testet positiv for covid-19, og det bremsede alle valgaktiviteter for alle de opstillede kandidater til kommunalvalget, der havde været i tæt kontakt med hende. De seneste par dage har de én efter én kunne ånde lettet op, og nu kan også "patient 0", der utilsigtet startede hele cirkusset, kaste sig ind i det politiske spil på valgaftenen- og natten med sin fysiske tilstedeværelse. -  Jeg er bare helt klar, siger hun på valgdagen, efter at have været fri for symptomer siden søndag. - Det er det bedste at være på rådhuset i dag, det er der ingen tvivl om. Missede slutspurten Siden torsdag har der ikke været holdt vælgermøder og stemmefiskeri på gader og stræder. Det har været underligt at misse det sidste, siger Liselotte Lynge Jensen. - Det har været en meget mærkelig afslutning. Den dårlige samvittighed overfor de andre har været værst, siger hun. Derfor overvejede hun ikke selv at køre mere valgkamp efter det corona-testen kom retur positiv. -  Jeg har nok mest bekymret mig for, om de andre kom helt igennem. Og det har de heldigvis gjort, siger Liselotte Lynge Jensen. Håber ikke, det får konsekvenser Nu håber DF-kandidaten, at vælgerne undlader at straffe hende for, at hun blev hjemme valgets sidste dage. - Nu har vi jo allesammen været ramt, men de siger jo, at det er guld værd, at man kommer ud og kigger til vælgerne de sidste par dage og viser sig offentligt. Og det har jeg jo af gode grunde ikke haft mulighed for. Men det er der jo nogle, der har, siger Liselotte Lynge Jensen og slutter: - Jeg håber, at folk har lyttet til det første, jeg var med til og ved, hvad jeg står for. Vi besøgte de karantæneramte politikere i Vesthimmerland under valgkampen. Se indslaget herunder:

Referat:
Kandidaterne i Vesthimmerlands Kommune blev lagt ned af coronasmitte i sidste del af valgkampen. Nu er hende, der sendte dem alle hjem, klar til kamp.